CELEX: 
Language: lt
Date: 2017-08-21 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Deleguotojo reglamento (ES) 2016/1237 nuostatos dėl informacijos, kuri turi būti teikiama apie ryžių sektoriaus licencijas, pobūdžio ir tipo

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2013 m. bendros žemės ūkio politikos (BŽŪP) reforma leido įsitikinti, kad žemės ūkio importo ir eksporto licencijų sistemą, kaip prekybos srautų stebėjimo priemonę, reikėtų taikyti toliau, o pirmutinis su jos valdymu susijęs reikalavimas yra lanksti tokių srautų stebėsena.
            
            
               Todėl nuostatos dėl bendrųjų importo ir eksporto licencijų išdavimo taisyklių po reformos buvo atnaujintos, o ankstesnės nuostatos pakeistos Deleguotuoju reglamentu (ES) 2016/1237 ir Įgyvendinimo reglamentu (ES) 2016/1239.
            
            
               Deleguotajame reglamente (ES) 2016/1237, be kita ko, nustatytas produktų, kurių importo ir (arba) eksporto licencijas privaloma išduoti, sąrašas, į kurį įtraukti ir ryžiai. Be to, nustatytas informacijos, kurią valstybės narės turi teikti Komisijai, pobūdis ir rūšis. Siekiant toliau taikyti dabartinę praktiką [pagal Reglamento (EB) Nr. 1342/2003 16 straipsnio 1 dalies a punkto i papunktį ir 16 straipsnio 2 dalį, kurie buvo panaikinti Reglamento (ES) 2016/1237 11 straipsnio 1 dalies b punktu] ir pasinaudoti iš licencijų gautais duomenimis, Reglamente (ES) 2016/1237 taip pat turėtų būti nustatytas informacijos, kurią valstybės narės turi teikti Komisijai su pranešimais apie licencijose nurodytą ryžių kiekį, pobūdis ir rūšis.
            
            
               2.KONSULTACIJOS PRIEŠ PRIIMANT AKTĄ
            
            
               2014 m. liepos mėn. – 2015 m. liepos mėn. su valstybių narių ekspertais buvo išsamiai aptartos tuo metu galiojusiuose Komisijos reglamentuose nustatytos importo ir eksporto licencijų nuostatos bei su jomis susiję klausimai ir parengti Deleguotasis reglamentas (ES) 2016/1237 ir Įgyvendinimo reglamentas (ES) 2016/1239. Šiuo deleguotojo akto projektu siekiama tik oficialiai suderinti esamą pranešimų apie licencijose nurodytą ryžių kiekį praktiką.
            
            
               Komisija aptarė deleguotojo akto projektą su valstybių narių paskirtais ekspertais BRO ekspertų grupėje ir atsižvelgė į pareikštas nuomones bei pozicijas.
            
            
               Europos Parlamento ekspertai buvo informuoti apie svarstymus ir pakviesti dalyvauti posėdžiuose. Be to, rengiant deleguotojo reglamento projektą buvo naudojamasi grįžtamosios informacijos mechanizmu.
            
            
               Taikant grįžtamosios informacijos mechanizmą keturias savaites (2017 m. birželio 6 d. – 2017 m. liepos 4 d.) vyko viešos konsultacijos dėl deleguotojo reglamento projekto, per kurias negauta jokių atsiliepimų.
            
            
               3.DELEGUOTOJO AKTO TEISINIAI ASPEKTAI
            
            
               Deleguotuoju aktu papildomos Reglamento (ES) Nr. 1308/2013 nuostatos dėl importo ir eksporto licencijų. Visų pirma, pagrindiniu teisės aktu Komisijai suteikiami įgaliojimai priimti deleguotuosius aktus dėl praneštinos informacijos pobūdžio ir rūšies (223 straipsnio 2 dalies a punktas).
            
            
               Deleguotuoju aktu patvirtinama ilgalaikė praktika, susijusi su valstybių narių Komisijai teikiamais pranešimais apie licencijose nurodytą ryžių kiekį.
            
            
               Galiausiai deleguotuoju aktu šiuo aspektu iš dalies keičiamas Deleguotasis reglamentas (ES) 2016/1237.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 08 17
            
            
               kuriuo iš dalies keičiamos Deleguotojo reglamento (ES) 2016/1237 nuostatos dėl informacijos, kuri turi būti teikiama apie ryžių sektoriaus licencijas, pobūdžio ir tipo
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007
                  1
               , ypač į jo 223 straipsnio 2 dalies a punktą,
            
            
               kadangi:
            
            
               (1)Komisijos deleguotuoju reglamentu (ES) 2016/1237
                  2
                Reglamentas (ES) Nr. 1308/2013 papildytas importo ir eksporto licencijų sistemos taikymo taisyklėmis. Jame taip pat nustatytos su ryžiais susijusios taisyklės ir informacijos, kurią valstybės narės turi teikti Komisijai, pobūdis ir rūšis;
            
            
               (2)valstybėms narėms tikslinga nustatyti įpareigojimą pranešti Komisijai apie licencijose nurodytus ryžių kiekius, kaip buvo numatyta ankstesniuose reglamentuose; 
            
            
               (3)iš dalies keičiant Deleguotąjį reglamentą (ES) 2016/1237, to reglamento 2 straipsnio 2 dalies c punkto iii papunktyje vartojamą terminą tikslinga suderinti su Sąjungos muitinės kodekse vartojama terminija ir pateikti tikslesnę nuorodą į atitinkamas Europos Parlamento ir Tarybos reglamento (ES) Nr. 952/2013
                  3
                nuostatas;
            
            
               (4)todėl Deleguotasis reglamentas (ES) 2016/1237 turėtų būti iš dalies pakeistas;
            
            
               (5)pagrindinė priežastis, dėl kurios iš dalies keičiamas Deleguotasis reglamentas (ES) 2016/1237 – būtinybė oficialiai patvirtinti ilgalaikį pranešimų teikimo įpareigojimą, todėl, atsižvelgiant į poreikį užtikrinti tęstinumą ir teisinį su ryžiais susijusių pranešimų tikrumą, šis reglamentas turėtų įsigalioti kitą dieną po jo paskelbimo,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotasis reglamentas (ES) 2016/1237 iš dalies keičiamas taip:
            
            
               1) 2 straipsnio 2 dalies c punkto iii papunktis pakeičiamas taip:
            
            
               „iii) produktų, kurių importo ar eksporto muito suma turi būti susigrąžinta ar yra atsisakyta ją išieškoti, kaip nurodyta Europos Parlamento ir Tarybos reglamento (ES) Nr. 952/2013* III antraštinės dalies 3 skyriaus 3 skirsnyje, dėl kurių dar nėra priimtas galutinis sprendimas.
            
            
               -------
            
            
               * 2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).“
            
            
               2) 8 straipsnyje po e punkto įrašomas šis ea punktas:
            
            
               „ea)ryžių atveju – Įgyvendinimo reglamento (ES) 2016/1239 19a straipsnyje nurodytus kiekius.“ 
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. 
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje, 2017 08 17
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  OL L 347, 2013 12 20, p. 671.
               
               
                  
                     (2)
                  2016 m. gegužės 18 d. Komisijos deleguotasis reglamentas (ES) 2016/1237, kuriuo iš dalies papildomi Europos Parlamento ir Tarybos reglamentas (ES) Nr. 1308/2013 dėl importo ir eksporto licencijų sistemos taikymo taisyklių ir Europos Parlamento ir Tarybos reglamentas (ES) Nr. 1306/2013 užstatų, sumokėtų už tokias licencijas, grąžinimo ir negrąžinimo taisyklių, ir iš dalies keičiami Komisijos reglamentai (EB) Nr. 2535/2001, (EB) Nr. 1342/2003, (EB) Nr. 2336/2003, (EB) Nr. 951/2006, (EB) Nr. 341/2007 ir (EB) Nr. 382/2008, ir panaikinami Komisijos reglamentai (EB) Nr. 2390/98, (EB) Nr. 1345/2005, (EB) Nr. 376/2008 ir (EB) Nr. 507/2008 (OL L 206, 2016 7 30, p. 1).
               
               
                  
                     (3)
                  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).